વપરાશ અને નિભાવ ખર્ચની રીતે ‘સફેદ હાથી’ ગણાય છે તેવી સફેદ કલરની અને રંગ-રંગીન ગાડીઓની સંખ્યા દેશમાં વધતી ચાલી છે. તેના પગલે પાણીના વેડફાટનું પ્રમાણ પણ વધ્યું છે. ચપટીક ડાઘાડૂઘી ધરાવતી ગાડીને વૉટરપાઇપથી ગૅલનબંધ પાણીનો વેડફાટ કરીને ધોવામાં આવે છે. કેટલીક વાર એ કામ ચાલુ વરસાદે થતું પણ જોઈ શકાય છે. અમદાવાદ – વડોદરા – સુરત જેવા સ્માર્ટ સિટીથી લઇને નાના શહેરોમાં કારનો ચહેરો ચકચકિત કરી આપતા વ્યવસાયી ધોરણે સેવા આપતા એકમોની સંખ્યા વધી છે. માત્ર થોડા કલાકો માટે ગણ્યાગાંઠ્યા લોકોના ખપમાં આવતી ગાડીને સાફ કરવા માટે, ધોવા માટે અર્ધી ડોલ પાણી બસ થઈ પડે. તેના બદલે આવતીકાલે પાણીની ઉપલબ્ધિ જ સમૂળગી ધોવાઈ જાય તે હદે આજે પાણીનો ઉપયોગ થઈ રહ્યો છે.